DA wil polisiekantoor besoek waar wapens gesteel is | Netwerk24
Deur Anena Burger 02 Augustus 2021 19:22
Ofentse Mokae, DA-LPW en kiesafdelingshoof vir Joe Morolong.
Ofentse Mokae, DA-LPW en kiesafdelingshoof vir Joe Morolong, sê dit kom in 'n tyd waarin onrus en 'n mislukte "opstand" soos 'n donker wolk oor die land hang.
"Die verdagtes het met drie R5-gewere met twee magasyne en 37 patrone weggekom, asook nog twee gewere met 103 patrone en agt 9 mm-pistole met vyf magasyne en 98 patrone. Dit is 'n baie ernstige en bedreigende misdaad en kan nie toegelaat word om onder die radar te bly nie."
Mokae sê dit is geen geheim dat daar ná die onrus in KwaZulu-Natal en Gauteng die afgelope tyd berig is oor dreigende aanvalle op polisiekantore nie.
"Boonop is 'n groot hoeveelheid ammunisie uit die Durbanse hawe gesteel. Terselfdertyd gebeur dit in 'n tyd dat die regering wil hê mense moet hul vuurwapens as 'n vorm van selfverdediging opgee, terwyl al hoe meer misdadigers besig is om hulself te bewapen."
Die DA sê hulle gaan na die polisiekantoor om eerstehands te luister na diegene wat die aanval op ons polisie en ons veiligheid afgeweer het.
"Ek sal ook met genl. Joey Kers, waarnemende provinsiale kommissaris, in verbinding tree om die veiligheidstoestand van ons polisiekantore, wat reeds 'n tekort aan sowat 500 polisiebeamptes ondervind, te bepaal."
Mokae sê die saak is aan die DA se nasionale kantoor gerapporteer sodat dit dringend op parlementêre vlak met die openbare veiligheid-en-justisie-groep bespreek kan word.
"Ons polisiekantore kan nie aan die genade van misdadigers oorgelaat word nie. Hulle moet beveilig word. Wapens moet ook in die hande van betroubare polisiebeamptes en wetsgehoorsame burgers gehou word en nie in die besit van misdadigers en terroriste beland nie."